Arnauti (Zenica)
Arnauti su naseljeno mjesto u gradu Zenici, Bosna i Hercegovina. Arnauti su selo u Babinskom slivu, istočno od Zenice. Dobilo ime nakon doseljavanja Albanaca sredinom 19. vijeka. Domaće stanovništvo je Albance nazivalo Arnautima po nazivu iz turskog i arapskog jezika za Albance. U arapskom je Al Arnaud, a u turskom je Arnavut. Do doseljavanja Albanaca, predjel kojem pripadaju sela Mulići, Arnauti i Luke, zvao se Lužac i bilo je jedno selo. U Sumarnom popisu sandžaka Bosna iz 1468/69. godine spominje se selo Lužac sa 11 domova, dva neoženjena stanovnika, te između ostalog dva vinograda (jedan zapušten). Lužac, današnje selo Arnauti se spominje u Opširnom popisu Bosanskog sandžaka iz 1604. godine. Tada je popisano 23 muslimana sa baštinama, 3 neoženjena i 3 akindžije (jurišnih konjanika). Po popisu iz 1895. g. zajedno su popisani Puhovac, Arnautovići (Arnauti) i Luka, sa 27 kuća i u njima 172 stanovnika, 90 muških i 82 ženskih, svi muslimani.